tttarun/llama2_hindi huggingface dataset:
डॉ. रामविलास शर्मा के आलोचनात्मक विवेक पर एक निबंध लिखिये।(2013, प्रथम प्रश्न-पत्र, 8 क)
उत्तर :
डॉ. रामविलास शर्मा का हिन्दी समीक्षा में ‘प्रगतिवादी समीक्षा के पितामह’ के रूप में महत्त्व स्वीकार किया गया है, उनकी आलोचना का क्षेत्र न केवल विषय की दृष्टि से बल्कि कार्य की दृष्टि से भी अत्यधिक विस्तृत है।

शर्मा मूलतः एक मार्क्सवादी समीक्षक हैं, किंतु उन्होंने अपने सृजनात्मक विवेक से मार्क्सवाद का एक प्रगतिशील संस्करण तैयार किया है। वे आर्थिक कारणों के साथ-साथ सामाजिक कारणों को भी महत्त्व देते हैं।

वे साहित्य को अर्थव्यवस्था, भाषा, समाज, भूगोल से बनने वाली जातीय मानसिकता से जोड़कर देखते हैं। उर्वशी की समीक्षा करते हुए प्रगतिशील आंदोलन के लोकवादी स्वरूप के भीतर रस सिद्धांत को स्वीकार कर लेते हैं।

डॉ. शर्मा ने उन रचनाकारों के महत्त्व की स्थापना की जो किसी-न-किसी रूप में साहित्य की जनवादी परंपरा से जुड़े हुए थे। प्रेमचंद, भारतेन्दु, द्विवेदी, निराला, तुलसी आदि को प्रतिष्ठित करने में उनका महत्त्वपूर्ण योगदान है।

शर्मा जी ने आलोचना में साम्यवादी आदर्श को हिन्दी में ‘जातीय संदर्भ’ में स्थापित करने का प्रयास किया। उनके अनुसार भारतीय सामाजिक संरचना में यदि क्रांतिकारी परिवर्तन लाना है तो उसके लिये उपराष्ट्रीयताओं का विकास ज़रूरी है। इसी जातीय दृष्टि के आधार पर तुलसी को हिन्दी जातीय स्मृति का सबसे बड़ा कवि माना व भारतेन्दु-द्विवेदी युग को हिन्दी क्षेत्र का नवजागरण कहा।

डॉ. शर्मा के आलोचनात्मक विवेक का सर्वोच्च स्तर वहाँ दिखाई देता है, जहाँ वे निराला के साहित्य की समीक्षा कर रहे होते हैं। यह हिन्दी समीक्षा का दुर्लभ बिन्दु है जहाँ व्यक्तित्व व कृतित्व एक-दूसरे में घुल-मिल गए हैं।

समग्र रूप में कहा जा सकता है कि विस्तार और गहराई की दृष्टि से उनका आलोचना कर्म अप्रतिम है और साथ ही वे मौलिक चिंतन तथा लोकबद्ध मान्यताओं के कारण प्रगतिशील समीक्षा के पितामह बन जाते हैं।
‘अकहानी आंदोलन’ के स्वरूप को स्पष्ट करो। (2013, प्रथम प्रश्न-पत्र, 7 ग)
उत्तर :
हिन्दी में नई कहानी आंदोलन के बाद 1960 के दशक में फ्राँस के एंटी स्टोरी मूवमेंट से प्रभावित ‘अकहानी आंदोलन’ मुख्यधारा में आया। इस आंदोलन की कहानियों में जीवन के प्रति अस्वीकार का जो भाव है वह अकविता के जैसा ही है। सभी मूल्यों में गहरी अनास्था प्रकट करती यह ‘कहानी-धारा’ अजनबीपन एवं निरर्थकता बोध को प्रश्रय देती है।

अकहानी आंदोलन का विशिष्ट स्वरूप उसकी कई विशेषताओं से निर्मित हुआ है, जैसे- इन कहानियों में जीवन-मूल्यों के प्रति तिरस्कार का भाव है जिससे आत्मपीड़न, ऊब, अकेलापन, अजनबीपन तथा विसंगति का चित्रण दिखाई देता है।

यहाँ परंपरा का पूर्ण नकार है। शिल्प के स्तर पर भी और संवेदना के स्तर पर भी। गंगा प्रसाद विमल की ‘प्रश्नचिह्न’ व दूधनाथ सिंह की ‘रीछ’ इसी प्रकार की कहानियाँ हैं। यहाँ अंतरंगता व आत्मीयता की जगह संबंधों में घुटन, तनाव व नफरत का समावेश हो गया है।

अकहानी अतिशय आधुनिकता पर ज़ोर देती है और इसी कारण वह समाज से कट जाती है। यह ‘संबंधहीनता’ तथा ‘संबंधाभाव’ की स्थितियों को उभारती है। इसी प्रकार यहाँ यौन उन्मुक्तता, समलैंगिक संपर्क व पशु संपर्क से संबंधित कहानियाँ लिखी गई हैं।

शिल्प के स्तर पर देखें तो भी नज़र आता है कि यहाँ भी यह कहानी विशिष्ट स्वरूप धारण करती है। यहाँ पुराने के प्रति अस्वीकार व नए के प्रति विरोध का भाव दिखाई देता है। सच्चाई यह है कि यह एक शिल्पहीन आंदोलन है। अकहानी के पात्र प्रतीक रूप में स्थिति का संकेत देते हैं, कई जगह पात्रों के नाम भी नहीं होते।

इसी प्रकार अकहानी आंदोलन में फैंटेसी, डायरी, मोनोलॉग, संस्मरण, आत्मप्रलाप तथा विधाओं की विशेषताएँ समाविष्ट हैं। समग्र रूप में यह कहा जा सकता है कि नई कहानी के बाद अकहानी ने कहानी विधा को नई दशा व दिशा प्रदान की।
कृष्णा सोबती की कहानियों के आधार पर उनकी कथा-भाषा पर एक संक्षिप्त लेख लिखिये। (2013, प्रथम प्रश्न-पत्र, 7 ख)
उत्तर :
कृष्णा सोबती हिन्दी कहानी परंपरा की सशक्त महिला कहानीकार हैं। इनकी कहानियाँ अपनी भाषायी विशिष्टता व प्रयोगों की दृष्टि से अलग ही महत्त्व रखती हैं।
कृष्णा सोबती ने अपनी प्रत्येक कहानी में कथ्य के अनुरूप भाषा का चयन किया है। इसलिये हर रचना में भाषा अपनी पारंपरिक अभिव्यक्ति को तोड़कर एकदम नई अभिव्यक्ति ढूंढने में सक्षम हो सकती है।
इनकी कहानियों की भाषा मन की सूक्ष्म-संवेदनाओं को पकड़ने की क्षमता रखती है। छोटे-छोटे वाक्यों से गठित संवाद कहानी को प्रभावपूर्ण एवं संप्रेषणीय बनाते हैं।
कृष्णा सोबती की कथा भाषा में मनुक्ख मार, हुलेरे, सयाले भौंडे आदि अनेक देशज शब्दों का प्रचुर मात्रा में प्रयोग हुआ है। भाषा में गालियों का भी प्रयोग हुआ जिसे लेकर इन पर अश्लीलता के आरोप भी लगे हैं।
इन्होंने पहली बार ऐसी भाषा का प्रयोग किया या ऐसी शैली विकसित की जिसे ‘पंजाबी-मिश्रित-हिन्दी’ कहा जा सकता है। इस प्रकार यह कहा जा सकता है कि कृष्णा सोबती की भाषा सशक्त व नई संभावनाओं को धारण करने वाली है।
"जैनेंद्र के नारी चरित्र" विषय पर एक निबंध। (2013, प्रथम प्रश्न-पत्र, 7क)
उत्तर :
जैनेन्द्र के उपन्यास बाह्य जगत की अभिव्यक्ति की बजाय व्यक्ति के अंतर्जगत का निरूपण करते हैं। अंतर्मन और भाव-जगत का निरूपण करने के लिये उन्होंने प्रमुखतः नारी पात्रों का ही आश्रय लिया है। ये नारी पात्र पुरुषों की तुलना में अधिक प्रखर, जीवंत और व्यक्तित्व संपन्न हैं।
जैनेन्द्र के प्रायः सभी प्रमुख उपन्यासों में नारियाँ केंद्रीय पात्र के रूप में उभरती हैं। ‘त्यागपत्र’ में ‘मृणाल’ ‘सुनीता’ में ‘सुनीता’, ‘परख’ में ‘कट्टो’ तथा ‘सुखदा’ में ‘सुखदा’ इसी प्रकार के उदाहरण हैं।
जैनेन्द्र ने नारी पात्रों के माध्यम से यह प्रस्तुत किया है कि शारीरिक पतन अनिवार्य रूप से चारित्रिक पतन नहीं होता। इसी कारण इनके नारी पात्र सतीत्व में विश्वास न करने वाले व यौन व्यवहार में उन्मुक्त हैं। सुनीता व मृणाल स्पष्ट रूप से इस प्रकार के उदाहरण हैं।
जैनेन्द्र के नारी पात्रों की एक अन्य विशेषता यह है कि समस्त नारी पात्रों में बुद्धि एवं हृदय का संघर्ष अनिवार्यतः दर्शाया गया है। ‘सुनीता’, ‘कट्टो,’ व ‘मृणाल’ जहाँ कभी प्रेमी की ओर झुकती हैं तो कभी अपने पति के प्रति। 
समग्र रूप में कहा जाए तो यह सत्य है कि जैनेन्द्र के नारी पात्र अत्यंत सशक्त व विशिष्ट हैं। यही विशिष्टता इनके उपन्यासों को अधिक महत्त्व प्रदान करती है।
मोहन राकेश के नाट्य शिल्प पर एक संक्षिप्त निबंध लिखिये। (2013, प्रथम प्रश्न-पत्र, 6 ग)
उत्तर :
मोहन राकेश स्वातंत्र्योत्तर नाटक विधा के सर्वोच्च शिखर हैं। उनके नाटक संवेदना व शिल्प की दृष्टि से कई विशिष्टताओं व मौलिकताओं से युक्त हैं। यदि उनके नाटक ‘आषाढ़ का एक दिन’, आधे अधूरे व ‘लहरों के राजहंस’ के आधार पर उनकी शैल्पिक विशिष्टताओं का उल्लेख करें तो नज़र आता है कि हिन्दी साहित्य को उनकी बड़ी देन है।
भाषा का सार्थक व सटीक प्रयोग इनके शिल्प का सबसे मज़बूत पक्ष है। भाषा प्रसंगानुकूल है, स्थिति व पात्रों के अनुसार यह बदलती है। आषाढ़ का एक दिन जैसे नाटकों में जहाँ तत्सम प्रधान है, वहीं आधे-अधूरे में यह तद्भव प्रधान है।
मोहन राकेश ऐसे नाटककार हैं जो गद्य में भी काव्य भाषा का प्रभाव पैदा कर देते हैं। नाटकों में प्रतीकों, बिंबों और लय के प्रयोग से लयात्मकता के गुण का समावेश हुआ है। इसी प्रकार, मोहन राकेश के नाटकों में नाट्य भाषा का बड़ा ही सटीक व सुंदर प्रयोग हुआ है। पात्रों की मनोदशा, रोमांटिक वातावरण व चरित्रों की शारीरिक चेष्टाओं को दिखाने के लिये ध्वनियों व प्राकृतिक वातावरण का प्रयोग इसी नाट्य भाषा के उदाहरण हैं। 
शैलियों विशिष्टताओं को मंचीयता के माध्यम से यदि हम विश्लेषित करें तो यह कहना सही होगा कि यहाँ राकेश ने कई संभावनाएँ पैदा कीं। पर्याप्त रंग संकेत, सरल दृश्य योजना, चुस्त व छोटे संवाद, चरित्रों की संतुलित संख्या, एक ही चरित्र से पाँच-पाँच भूमिकाएँ करवा लेना इसी प्रकार के उदाहरण हैं।
मोहन राकेश की चरित्र योजना आधुनिक भावबोध व अस्तित्ववादी विचारधारा से गहरे रूप में प्रभावित है। मध्यवर्गीय चरित्रों की प्रधानता, नायकत्व व खलनायकत्व का मिश्रण, नारी चरित्रों का केंद्र में होना, संतुलित संख्या आदि इनकी चरित्र योजना को विशिष्ट बनाते हैं।
निष्कर्ष रूप में कहा जा सकता है कि मोहन राकेश के नाटक शिल्प की दृष्टि से न केवल कई विशिष्टताएँ धारण करते हैं  बल्कि नई संभावनाएँ भी जगाते हैं।
जायसी की कविता और उसमें ध्वनित लोकचित्र। (2013, प्रथम प्रश्न-पत्र, 6 क)
उत्तर :
सूर, तुलसी आदि भक्त कवियों के यहाँ लोकजीवन के तत्त्व बहुत गहरे रूप में समाविष्ट हैं, किंतु जायसी के ‘पद्मावत’ में लोकतत्त्व का समावेश अत्यंत गहरे और विशिष्ट रूप में है।
पद्मावत के संदर्भ में यदि जायसी के काव्य में उपस्थित लोकतत्त्व की खोज की जाए तो इस संबंध में सबसे बड़ा प्रमाण यह है कि इन्होंने अवधी के जिस रूप का प्रयोग किया है, वह लोकसंस्कृति व लोकप्रचलन के शब्दों से युक्त है न कि तुलसी की तरह तत्सम प्रधान। ‘महवट नीरू,’ ‘दवंगरा’ जैसी शब्दावली का प्रयोग इसी का उदाहरण है- 
"नैन चुवहिं जस महवट नीरू"
भारतीय लोकसंस्कृति, त्योहारों, उत्सवों व गीतों से युक्त है। जायसी ने अपने काव्य में फाग, दीवारी, बसंत जैसे उत्सवों व धमार, झूमक आदि लोकनृत्यों का वर्णन किया है। ‘पद्मावत’ में बारात आगमन का जो चित्र प्रस्तुत किया गया है, वह लोकसंस्कृति का एक अच्छा उदाहरण है-
"पद्मावति धौराहर चढ़ि। दहुँ कस रवि जेहि कहँ ससि गढ़ि"
जायसी के काव्य में उपस्थित लोकतत्त्व का एक पक्ष यह भी है कि पारिवारिक संबंधों के माध्यम से यह दिखलाया है कि परिवार की मर्यादाएँ कैसे नारियों के लिये अत्यंत कठिन सिद्ध होती हैं। नारियों का दर्द इस लोकगीत के माध्यम से प्रस्तुत किया गया है- 
"ए रानी मन देखु बिचारी, एहि नैहर रहना दिन चारी"
इसी प्रकार, यदि पद्मावत के सिंहलदीप वर्णन पर नज़र डाली जाए तो परिलक्षित होता है कि यहाँ लोकजीवन के चित्रों को बहुत खूबसूरती के साथ उकेरा गया है। पानी भरती हुई औरतों, हाट के जुआरी लोगों व वेश्याओं के मुहल्ले के अनेक चित्र प्रस्तुत किये गए हैं।
जायसी के लोकतत्त्व के संबंध में सबसे बड़ा उदाहरण तो यह दिया जा सकता है कि इनकी कथाओं का कथानक लोककथाओं से गढ़ा गया है। पद्मावत में पद्मिनी व हीरामन की लोककथा के साथ-साथ लोकप्रचलित नियमों, जैसे- शिव-पार्वती, इन्द्र-कर्ण प्रसंग, लंकादहन प्रसंग व राम-सीता प्रसंगों के माध्यम से लोकतत्त्व का सुंदर संश्लेषण किया गया है।
स्पष्ट है कि जायसी की लोकजीवन पर गहरी पकड़ थी। एक मुस्लिम कवि होते हुए भी इन्होंने हिन्दू संस्कृति के लोकतत्त्वों का समावेश कर तुलसी व बुद्ध की समन्वय की अवधारणा को मज़बूत किया।
छायावाद में नवजागरण के स्वर। (2013, प्रथम प्रश्न-पत्र, 5 ङ)
उत्तर :
कई समीक्षकों ने छायावादी संवेदना और साहित्यिक चेतना पर यह आरोप लगाया कि यह तत्कालीन राष्ट्रीय आंदोलन व नवजागरण की प्रक्रिया से कटा हुआ है, किंतु यह विश्लेषण वस्तुतः अधूरा है। सूक्ष्म स्तर पर यदि हम छायावादी काव्य का अंकन करें तो नवजागरण यहाँ कई स्तरों पर दिखाई देता है।
नवजागरण का अर्थ है नए तरीके से जागना। छायावाद ने राष्ट्रीय जागरण हेतु एक मौलिक व नया तरीका अपनाया, राष्ट्र के स्वाभिमान व गौरव का ज्ञान कराने हेतु कवियों ने अतीत की महानता का वर्णन किया-
"पश्चिम की उक्ति नहीं, गीता है, गीता है"
नवजागरण का एक आयाम होता है, समस्याओं के समाधान हेतु जुझारू मानसिकता का परिचय देना। छायावादी कवि अपनी लेखनी के माध्यम से जनसामान्य में जोश और उमंग इस प्रकार पैदा करते हैं-
"हिमाद्रि तुंग शृंग से, प्रबुद्ध शुद्ध भारती
स्वयंप्रभा समुज्ज्वला, स्वतंत्रता पुकारती"
छायावादी काव्य की संवेदना कई स्तरों पर नवजागरण को छूती है, इसी संदर्भ में यह कहा जा सकता है कि इस काव्य में तत्कालीन राष्ट्रीय समस्याओं के समाधान हेतु कुछ नए और मौलिक तरीके प्रस्तुत किये गए-
"शक्ति की करो मौलिक कल्पना करो पूजन
छोड़ दो समर जब तक न सिद्धि हो रघुनंदन"
छायावादी कवियों ने आमजन को राष्ट्रीय आंदोलन से जोड़ने हेतु अपने काव्य में कई प्रतीकों के माध्यम से जागृत करने के भाव को पैदा किया। छायावाद में जागरण शब्द का प्रयोग सभी कवियों ने अनेक संदर्भों में किया है-
प्रसाद- "बीती विभावरी जाग री"
निराला- "जागो फिर एक बार"
महादेवी- "जाग तुझको दूर जाना है"
उल्लेखनीय है कि छायावाद में जो नवजागरण के संकेत दिखाई देते हैं या जो स्वर उभरा है वह केवल भारत तक सीमित नहीं है, बल्कि उसमें पूरा विश्व समाहित है। यह विश्व कल्याण और ‘वसुधैव कुटुम्बकम’ के अनुरूप है-
"औरों को हँसते देखो मनु, हँसो और सुख पाओ
अपने सुख को विस्तृत कर लो, सबको सुखी बनाओ"
निष्कर्ष रूप में कहा जा सकता है कि छायावाद में जागरण के जो स्वर दिखाई देते हैं वे ‘नव’ इस अर्थ में हैं कि उनमें समस्या, समस्या-समाधान व वैश्विक कल्याण के तत्त्व मौजूद हैं।
भीष्म साहनी के उपन्यास ‘तमस’ का महत्त्व। (2013, प्रथम प्रश्न-पत्र, 5 ग)
उत्तर :
‘तमस’ प्रेमचंदोत्तर उपन्यास विधा की सामाजिक यथार्थवादी शाखा के प्रमुख उपन्यासकार भीष्म साहनी द्वारा लिखित है। यह उपन्यास 1947 में पंजाब में हुए सांप्रदायिक दंगों पर आधारित है, इसी संदर्भ में उपन्यास में भारत की सांप्रदायिकता की समस्या का यथार्थ प्रस्तुत किया है।
हिन्दी उपन्यास परंपरा में तमस उपन्यास का महत्त्व सांप्रदायिकता की समस्या के संदर्भ में कई मार्मिक व अनछूए पहलुओं को उजागर करने में है। उपन्यास में दंगों के समय अंग्रेज़ अफसर रिचर्ड द्वारा बरती गई उदासीनता के माध्यम से दिखाया गया है कि सांप्रदायिकता की समस्या वस्तुतः ब्रिटिश सरकार की कारगुज़ारियों का ही परिणाम है।
भीष्म साहनी पात्रों और घटनाओं के माध्यम से यह भी दिखाते हैं कि सांप्रदायिकता की समस्या प्रत्येक संप्रदाय में किसी-न-किसी मात्रा में विद्यमान होती है। हाँ, यह भी सत्य है कि इसकी प्रकृति सभी धर्मों में समान रूप से पाई जाती है, उसका चरित्र समान होता है।
इसी प्रकार, भीष्म साहनी उद्घाटित करते हैं कि धर्मान्धता और कट्टरता पीढ़ी-दर-पीढ़ी संक्रमित होती हैं। और इसके पीछे बड़ा कारण यह है कि राजनीतिक दलों द्वारा अपने वोट बैंक व दलीय हितों की पूर्ति के लिये इन्हें ज़िंदा रखा जाता है। 
‘तमस’ में नत्थु चमार के माध्यम से इस सत्य का भी उद्घाटन किया गया है कि सांप्रदायिक घृणा व हिंसा का शिकार अक्सर समाज का निम्न व गरीब तबका होता है। साथ ही, इस वर्ग का ही उपयोग सांप्रदायिकता फैलाने हेतु किया जाता है।
यह कहना सच ही होगा कि ‘तमस’ उपन्यास में सांप्रदायिकता की समस्या से संबंधित जो गहरे विश्लेषण व यथार्थ की दृष्टि अपनाई गई है उसी कारण यह उपन्यास आज भी प्रासंगिक बना हुआ है।
‘प्रेम की पीर’ के कवि घनानंद। (2013, प्रथम प्रश्न-पत्र, 5 ख)
उत्तर :
रीतिमुक्त काव्यधारा में घनानंद का स्थान सर्वोच्च है। वे हिन्दी साहित्य में ‘प्रेम की पीर’ के कवि के रूप में स्थापित हैं। इन्होंने लगभग 39 रचनाएँ लिखीं जिनमें ‘सुजानहित’, ‘ब्रज-विलास’, ‘विरहलीला’ प्रधान हैं।
यहाँ चर्चा का विषय यह है कि प्रेम व शृंगार पर तो सभी रीतिकालीन कवियों ने रचनाएं की हैं, किंतु  घनानंद को ‘प्रेम की पीर’ का कवि क्यों कहा जाता है? इस संबंध में यदि उनके शृंगार वर्णन की विशिष्टताओं पर गौर किया जाए तो निश्चित ही वे ‘प्रेम की पीर’ के कवि के रूप में दिखाई पड़ते हैं।
उपरोक्त चर्चा के संदर्भ में पहला प्रमाण यह है कि घनानंद मूलतः वियोग के कवि हैं। उन्होंने अपने साहित्य में बिहारी आदि की तरह संयोग व मिलन के चित्र नहीं खींचे हैं बल्कि प्रेम की पीड़ा को व्यक्त किया है। शुक्ल लिखते हैं कि "ये वियोग शृंगार के प्रधान मुक्तक कवि हैं।"
इसी प्रकार, यह भी कहा जा सकता है कि इनका साहित्य स्वानुभूति का साहित्य है न कि सहानुभूति का। अपनी प्रेमिका सुजान के विरह में कविताएँ रचने वाले घनानंद के बारे में दिनकर जी लिखते हैं, "दूसरों के लिये किराए पर आँसू बहाने वालों के बीच यह एक ऐसा कवि है जो सचमुच अपनी पीड़ा में रो रहा है।" 
‘प्रेम की पीर’ का कवि कहलाने के पक्ष में एक तर्क यह भी है कि इनका प्रेम वर्णन वैधानिकता, अति-भावुकता व अपने साथी के प्रति एकनिष्ठता से युक्त है-
"अति सूधो सनेह को मारग है
जहाँ नेकु सयानप बाँक नहीं"
घनानंद के यहाँ विरह की पीड़ा इतनी तीव्र है कि यह प्रतीक रूप में उनके साहित्य में सर्वत्र दिखाई देती है। सुजान के प्रति जो लौकिक प्रेम था, बाद में वही कृष्ण-राधा के प्रति अलौकिक स्तर पर व्यक्त होने लगा। पीड़ा इतनी गहरी है कि राधा-कृष्ण भक्ति के प्रसंग में भी सुजान के विरह को व्यक्त करते रहे-
"ऐसी रूप अगाधे राधे, राधे, राधे, राधे, राधे
तेरी मिलिवे को ब्रजमोहन, बहुत जतन हैं साधे।"
इस प्रकार विरह की गहरी अनुभूति, वैयक्तिकता, एकनिष्ठता, तीव्र भावुकता व स्वानुभूति जैसे तत्त्व घनानंद को ‘प्रेम की पीर’ के कवि के रूप में स्थापित करते हैं।
विद्यापति की कविता की प्रमुख विशेषताएँ। (2013, प्रथम प्रश्न-पत्र, 5 क)
उत्तर :
विद्यापति आदिकाल के मैथिल कवि हैं। इनकी प्रतिष्ठा का आधार कीर्तिलता, कीर्तिपताका व पदावली है। इन रचनाओं के आधार पर इनकी कविता की संवेदनात्मक व शिल्पगत विशेषताओं को कई आयामों के स्तर पर देखा जा सकता है।
कीर्तिलता में राजा कीर्ति सिंह की योग्यता का अतिशयोक्तिपूर्ण वर्णन प्रस्तुत किया गया है। इस ग्रंथ में इनका इतिहास बोध प्रशंसनीय है, इन्होंने प्रायः ऐतिहासिकता का पालन किया है।
पदावली इनकी प्रतिष्ठा का मूल आधार है। यह हिन्दी में कृष्ण भक्ति परंपरा की प्रथम रचना मानी जाती है, किंतु वास्तव में यह गीतगोविंद की परंपरा की ही अगली कड़ी है। इस रचना में ईश्वर वंदना, राधा-कृष्ण प्रेम व अन्य विषयों का समावेश है। रचना का प्रधान विषय संयोग शृंगार है, इसी कारण समीक्षकों में यह विवाद छिड़ गया कि विद्यापति भक्त कवि है या शृंगारी कवि। शुक्ल आदि ने इनकी भक्ति पर प्रश्नचिह्न लगाते हुए पदावली के अश्लील वर्णनों पर आक्षेप किया है और कहा कि "आध्यात्मिक रंग के चश्मे अधिक सस्ते हो गए हैं।" 
पदावली वस्तुतः भक्ति व शृंगार का समन्वित रूप है जहाँ राधा आत्मा व कृष्ण परमात्मा के प्रतीक हैं। पदावली के माध्यम से विद्यापति ने कृष्ण के विशिष्ट रूप को हिन्दी में प्रतिस्थापित किया।
विशिष्ट रूप में इसलिये कि यहाँ शील व शक्ति पर शृंगार हावी है। कृष्ण को शृंगार व सुंदरता के प्रतीक के रूप में प्रस्तुत किया गया है- "ए सखि देखल एक अपरूप"। सुन्दरता केवल शारीरिक ही नहीं वाणी में भी है- "माधव बोलत माधुरी बानी।"
शिल्प की दृष्टि से देखें तो विद्यापति के भाषायी प्रयोग उल्लेखनीय हैं। ‘कीर्तिलता’ अवहट्ट भाषा की एक शानदार रचना है जहाँ ‘परसर्गों’ का स्वतंत्र प्रयोग दिखलाई पड़ता है। साथ ही, अवहट्टकालीन सर्वनामों का प्रयोग भी। विद्यापति ने हिन्दी साहित्य में प्रबन्ध की प्रतिष्ठा को स्थापित करने में उल्लेखनीय योगदान दिया।
निष्कर्ष रूप में कहा जा सकता है कि विद्यापति हिन्दी साहित्य में कृष्ण भक्ति परंपरा की उस महत्त्वपूर्ण कड़ी का हिस्सा हैं जो गीतगोविंद से प्रारंभ होकर धर्मवीर भारती (अंधायुग) तक जाती है।
खुसरो की कविता के आधार पर उनकी लोक-चेतना पर संक्षिप्त निबंध लिखिये। (2013, प्रथम प्रश्न-पत्र, 2 ख)
उत्तर :
किसी भी साहित्य की लोक-चेतना की मात्रा व गुणवत्ता का निर्धारण इस तथ्य से होता है कि वह अपने समाज की विशिष्टताओं, प्रवृत्तियों व समस्याओं को किस सीमा तक अपने में समाविष्ट करता है। इस दृष्टि से यदि खुसरो की कविता का विश्लेषण किया जाए तो उनकी लोकचेतना के कई आयाम उभरकर सामने आते हैं।
खुसरो का काल हिन्दू-मुस्लिम संस्कृति के संपर्क व संघर्ष का काल था। ऐसे समय में उन्होंने प्रेम व भाईचारे के मूल्यों की प्रतिष्ठा स्थापित कर अपनी लोकचेतना प्रकट की-
"खुसरो दरिया प्रेम का, उलटी वाकी धार।
जो उतरा सो डूब गया, जो डूबा सो पार।।"
खुसरो ने समाज में मौजूद लिंगगत भेद को उभारकर सच्चे जनकवि का परिचय दिया। निम्नलिखित पंक्तियों में बेटी द्वारा लिंगगत भेदभाव की शिकायत को इस प्रकार उभारा है-
"काहे को बियाहे परदेस, सुन बाबुल मोरे,
भइया को दीहे बाबुल महला-दुमहला,
 हमको दिहे परदेस, सुन बाबुल मोरे।"
इसी प्रकार, खुसरो ने अपने ज्ञानमूलक साहित्य जिसमें पहेलियाँ, मुकरियाँ व दो सुखने शामिल हैं, के माध्यम से मनोरंजनपरक व बाल साहित्य रचा। बालकों की कोमल जिज्ञासाओं को उन्होंने अपने साहित्य में इस प्रकार शामिल किया-
"एक थाल मोती से भरा, सबके सिर औंधा धरा।
चारों ओर वह थाली फिरे, मोती उससे एक न गिरे।।"
खुसरो समाज के प्रति भी काफी संवेदनशील थे। उनकी संवेदनशीलता उनके साहित्य में स्पष्ट रूप से दिखाई पड़ती है। एक गीत में उन्होंने एक पाखण्डी साधु के चरित्र का पर्दाफाश करते हुए कहा है-                 
“उज्जल बरन, अधीन तन, एक चित्त दो ध्यान।
देखत में तो साधु है, निपट पाप की खान।।”
खुसरो ने तात्कालिक द्वंद्वात्मक व संघर्षमयी स्थितियों में समन्वय की चेतना के माध्यम से एक सजग कवि होने का परिचय दिया। विभिन्न कलाओं फारसी व ब्रज भाषा, सूफी व हिन्दू दर्शन आदि के मध्य समन्वय स्थापित किया।  
निष्कर्ष रूप में खुसरो को यदि हिन्दी साहित्य का प्रथम जनकवि कहें तो अतिशयोक्ति नहीं होगी। उनकी यही परंपरा आगे चलकर कबीर, तुलसी व नागार्जुन तक जाकर शिखर पर पहुँचती है।
रहीम की कविता के मर्म का उद्घाटन कीजिये एवं उसकी लोकप्रियता के कारणों का निर्देश दीजिये। (UPSC 2013, प्रथम प्रश्न-पत्र, 2 क)
उत्तर :
रहीम हिन्दी साहित्य में भक्तिकाल और रीतिकाल को जोड़ने वाले कवियों की श्रेणी में प्रमुख हैं। उनके साहित्य का संवेदनागत विस्तार अत्यंत विस्तृत है। मुस्लिम कवि होते हुए भी उन्होंने अपने साहित्य में कृष्ण भक्ति की सरस धारा प्रवाहित की।
रहीम का साहित्य नीति, भक्ति व शृंगार की त्रिवेणी है, जहाँ उन्होंने अपने काव्य में वैयक्तिक एवं लोक अनुभवों को ही स्थान दिया। रहीम के साहित्य में कृष्ण भक्ति की अविरल धारा बही है, जहाँ रासलीला व ग्राम्य संस्कृति के दर्शन होते हैं। इसी प्रकार उन्होंने नीतिपरक दोहों के माध्यम से अपने लोक अनुभव प्रकट किये-
                              "रहिमन धागा प्रेम का, मत तोड़ो छिटकाय।
                                टूटे से फिर ना जुरे-जुरे गाँठ पड़ जाए।।"
रहीम के दोहों की खूबी है कि उनमें तेज़ धार है और गज़ब का पैनापन भी। तभी तो वे एक बारगी दिलो-दिमाग को झकझोर देते हैं। उनके नीतिपरक दोहों में जहाँ अपने-पराए, ऊँच-नीच तथा सही-गलत की समझ है, वहीं ज़िंदगी के चटक रंग भी शृंगार के रूप में दिखाई देते हैं। 
उपरोक्त काव्यगत संवेदना के संदर्भ में ही यदि रहीम की लोकप्रियता के कारणों को खोजें तो उन्हें इस प्रकार स्पष्ट किया जा सकता है-
1. जहाँ अन्य समकालीन कवि भक्ति या शृंगार वर्णन तक सीमित थे, वहीं रहीम ने अपने काव्य में जीवन के सभी पक्षों का समावेश किया। परिणाम यह हुआ कि उनका साहित्य अधिक विस्तृत सामाजिक आधार प्राप्त कर पाया। 
2. रहीम की लोकप्रियता का एक बड़ा कारण उनकी जनभाषा पर पकड़ से संबंधित है। रहीम की रचनाएँ अत्यंत सरस हैं और यह सरसता ब्रज भाषा की सरसता है।
3. रहीम मूलतः कृष्ण भक्त थे और कृष्ण उस समय उत्तर-भारत में धार्मिक निष्ठा के प्रमुख केंद्र थे। सूर व मीरा की लोकप्रियता के साथ-साथ रहीम भी कृष्ण भक्त के रूप में आमजन में अत्यंत लोकप्रिय हुए।
4. रहीम ने अपने काव्य में लोक अनुभवों व नीतिपरक बातों को शामिल कर आमजन की समस्याओं व संवेदनाओं को अधिक सहज तरीके से उभारा। यह भी उनकी लोकप्रियता का एक बड़ा कारण था। 
5. उनकी लोकप्रियता का संबंध उनके शैल्पिक वैशिष्टय से गहरे रूप से जुड़ा है। उन्होंने तत्कालीन तीन प्रधान लोक भाषाओं- अवधी, ब्रज व खड़ी को अपने काव्य का आधार बनाया। साथ ही, दोहे व सोरठे जैसे लोकप्रिय छंदों के माध्यम से अपनी बात कही-
                         "रहिमन ओछे नरन सो, बैर भली न प्रीत।
                           काटे चाटे स्वान के, दोउ भाँति विपरीत।।"
रहीम की लोकप्रियता के आधार इतने मज़बूत हैं कि आज भी आमजन में ये कबीर व सूर से किसी भी स्तर पर कम लोकप्रिय नहीं हैं।
खुसरो की कविता की विशेषताएँ। (UPSC 2013, प्रथम प्रश्न-पत्र, 1 ग)
उत्तर :
खुसरो हिन्दी साहित्य के आदिकाल के प्रमुख कवि हैं। इनका व्यक्तित्व बहुआयामी है और बहुआयामी होने का यह गुण उनकी कविताओं में भी स्पष्ट रूप से परिलक्षित होता है।
यदि खुसरो की कविताओं के संवेदना पक्ष पर नज़र डालें तो प्रतीत होता है कि यहाँ पर्याप्त विषय-वैविध्य दिखाई पड़ता है। ज्ञानमूलक साहित्य से लेकर सामाजिक समस्याओं पर चोट करने तक की सारी अंतर्वस्तु उनके काव्य में विद्यमान है।
खुसरो का ज्ञानमूलक साहित्य अत्यंत समृद्ध है, जिसमें पहेलियाँ, मुकरियाँ व दो सुखने शामिल हैं। बाल मनोरंजन का एक उदाहरण-
"एक थाल मोती से भरा,
 सबके सिर औंधा धरा
चारों ओर वह थाली फिरे, मोती उससे एक न गिरे"
इसी प्रकार खुसरो के काव्य में सूफी दर्शन, जिसमें इश्कमिज़ाजी से इश्क हकीकी तक की यात्रा शामिल है, व्यक्त हुआ है-
                                          "गोरी सोवे सेज पर, मुख पर डारे केस।
                                      चल खुसरो घर आपने ,रैन भई चहुँ देस।।"
खुसरो का संवेदना संसार मनोरंजन या दर्शन तक सीमित नहीं है बल्कि उन्होंने तत्कालीन सामाजिक समस्याओं को भी उसी तत्परता से उभारा है-
"काहे को बियाहे परदेस सुन बाबुल मोरे" समन्वय की विराट चेतना, प्रेम व भाईचारे के मूल्य की प्रतिष्ठा आदि खुसरो की अन्य संवेदनागत विशेषताएँ हैं।
खुसरो की कविताएँ जितनी संवेदनात्मक रूप से विशिष्ट व वैविध्यपूर्ण हैं, उतनी ही शिल्प की दृष्टि से भी। उनका साहित्य हमें आरंभिक ब्रज व खड़ी बोली से परिचित करवाता है। आश्चर्य तो तब होता है, जब उनके यहाँ शुद्ध खड़ी व शुद्ध ब्रज का प्रयोग दिखाई देता है-
                                 शुद्ध ब्रज- "गोरी सोवे सेज पर मुख पर डारे केस।"
                                         शुद्ध खड़ी बोली- "एक थाल मोती से भरा।"
खुसरो का साहित्य समन्वय स्थापित करता दिखाई देता है जहाँ फारसी व ब्रज, लोकभाषा व साहित्य भाषा आदि का समन्वय दिखाई देता है। खुसरो की कविताएँ माधुर्य व प्रसाद गुणों से युक्त हैं, वहीं दूसरी ओर चित्रात्मकता, बिंबात्मकता, उक्ति-वैचित्र्य व उच्च कोटि की व्यंग्य क्षमता से भी युक्त हैं।
सार रूप में कहा जा सकता है कि हिन्दी साहित्य के प्रणेता के रूप में खुसरो ने भाव व शिल्प के स्तर पर हिन्दी साहित्य को कई आयाम प्रदान किये।
नागार्जुन की काव्य भाषा पर एक संक्षिप्त निबंध लिखिये। (2015)
उत्तर :
नागार्जुन के काव्य का जितना संवेदना पक्ष मज़बूत है, उतना ही अभिव्यक्ति पक्ष भी। उनके अभिव्यक्ति पक्ष की सबसे मज़बूत कड़ी उनकी भाषा है जो कई स्तरों पर विशिष्ट और मौलिक प्रयोगों से युक्त है।
नागार्जुन की भाषा की सबसे महत्त्वपूर्ण विशेषता है- भाषा का काव्य के अनुरूप होना। वे जड़ प्रगतिवादी कवि नहीं हैं, इसलिये ‘बादल को घिरते देखा है’ में काव्य के अनुरूप संस्कृतनिष्ठ खड़ी बोली है-
"बालारूण की मृदु किरणें थी 
अगल-बगल स्वर्णाभ शिखर थे"
नागार्जुन की भाषा का एक मज़बूत पक्ष है- बिंब और प्रतीक योजना। "बादल को घिरते देखा है" कविता तो पूरी की पूरी बिंब विधान में ही रची गई है। यूँ लगता है कि कविता बिंबों की ही पूरीशृंखला है। विराट और भयानक बिंब भी हैं, कोमल और सुकुमार भी। 
"मैंने तो भीषण जाड़ों में
नभचुम्बी कैलाश शीर्ष पर
महामेघ को झंझानिल से
गरज-गरज भिड़ते देखा है"
इसी प्रकार, प्रतीक योजना भी द्रष्टव्य है। ‘हरिजन गाथा’ में कृष्णावतार के मिथकीय प्रतीक का प्रयोग किया गया है, ‘बादल को घिरते देखा है’ में बादल को क्रांति के प्रतीक के रूप में पेश किया गया है। इसी प्रकार ‘अकाल और उसके बाद’ में आंगन से ऊपर उठना, कौए का पंख खुजलाना जैसे प्रतीक प्रस्तुत किये गए हैं।
समग्र रूप में कहा जा सकता है कि नागार्जुन की भाषा अत्यंत सशक्त व प्रयोगधर्मी है जहाँ देशज से लेकर संस्कृत शब्दों का खुलकर प्रयोग किया गया है।